Hordes Kaapse leerders wag op plek in skole(Foto: coyot/Pixabay) ŉ Maand nadat skole in die Wes-Kaap vir die 2023 akademiese jaar geopen het, wag 1 476 (1,2%) gr. 1- en gr. 8-leerders nog om in ŉ skool geplaas te word. Die provinsiale regering skryf hierdie laat plasings hoofsaaklik toe aan ŉ oorweldigende hoeveelheid nuwe aansoeke wat sedert die begin van die jaar ingestroom het. Ander redes is ouers wat nie bereik kan word nie, of wat hul kinders se plasing by ŉ bepaalde skool verwerp het. David Maynier, die Wes-Kaapse LUR van onderwys, sê altesaam 120 485 leerders is reeds geplaas, en dat die departement hard werk om oorblywende leerders so gou as moontlik in ŉ skool te kry. “Dis belangrik om kennis te neem dat die meerderheid gevalle waar plasing nog nie afgehandel is nie, nuwe aansoekers is wat eers vanjaar gearriveer het,” het Maynier gesê. Uit die aansoekers wat betyds hul aansoeke ingedien het, wag 22 gr. 1’s en gr. 8’s op plek in ŉ skool. “Die ouers van hierdie leerders kan of nie bereik word nie, of hulle het die aanbod van ŉ plasing [by ŉ bepaalde skool] verwerp. “Dis uiters belangrik dat ouers akkurate kontakbesonderhede aan ons verskaf. Ons sit met ŉ situasie waar ons plekke het om aan te bied, maar ons kan nie die ouers opspoor nie.” Uit die laat aansoeke wat voor die einde van verlede jaar ontvang is, wag 129 leerders nog om geplaas te word. Volgens Maynier is die meeste van dié aansoeke in November en Desember ontvang. “Hierdie leerders word tans geprioritiseer. Ongelukkig is van die ouers ook onbereikbaar, al het ons plek vir leerders om aan ouers te bied.” Die groot bottelnek word nou veroorsaak deur aansoeke wat sedert die begin van die jaar ontvang is, en byna elke dag inkom. “Ons het nuwe, uiters laat aansoeke vir 3 391 gr. 1- en gr. 8-leerders ontvang. Ons het reeds 2 066 van dié leerders geplaas, terwyl 1 325 nog op plek wag. “Hierdie aansoeke het ŉ groot uitdaging vir die departement geskep, aangesien dit daagliks en op ŉ onvoorspelbare wyse inkom. Ons jaag dus heeltyd ŉ bewegende teiken.” Maynier vra ouers om geduldig te wees aangesien talle aansoekers sonder waarskuwing plek in skole versoek. “Dit het die beplanning van ons hulpbrontoewysings baie moeilik gemaak.” Skoolgereeheid vir 2023 Deidré Baartman, die DA se woordvoerder oor onderwys in die Wes-Kaap, sê die provinsiale departement het wel voorsorg getref om te verseker dat daar genoeg hulpbronne vir die nuwe skooljaar is. Dit sluit in 1 143 bykomende onderwysposte vir 2023. As deel van die Wes-Kaap se “Rapid School Building”-program is 70 mobiele klaskamers opgerig en strategies geplaas waar aanvraag na meer plek hoog is. Meer as 840 klaskamers is ook as deel van hierdie program gebou. Volgens Baartman is meer as R62 miljoen se handboeke, R50 miljoen se meubels, R39 miljoen se skryfbehoeftes en R1,6 miljoen se toerusting by skole geplaas. Bykomende handboeke word glo ook afgelewer soos nuwe klaskamers voltooi word.